- Fikk sjefsjobb foran bedre kvalifisert mann

Kontreadmiral Louise Dedichen (48) vil bli forsvarssjef. En ny dom slår fast at hun fikk sin nåværende toppjobb i strid med likestillingsloven.

Publisert Publisert 8. mai 2013

VAR IKKE BEST KVALIFISERT: Da kontreadmiral Lousie K. Dedichen (48) ble utnevnt til sjef for Forsvarets skolesenter i 2008, var det på bekostning av en bedre kvalifisert mann, fastslår Borgarting lagmannsrett. Dedichen er i disse dager aktuell som søker til jobben som ny forsvarssjef. Foto: SCANPIX

Denne artikkelen er over syv år gammel

— Utnevnelsen av sjef for Forsvarets skolesenter 1. februar 2008 var i strid med likestillingsloven.

Det er første punkt i den ferske domsslutningen fra Borgarting lagmannsrett. Dommen ble avsagt tirsdag, og omhandler utnevnelsen av Lousie K. Dedichen som sjef for skolen i 2008.

Regning for staten: 1,35 mill.

Staten er nå dømt til å betale en klekkelig erstatning, 700.000 kroner, til brigader Øyvind Kirsebom Strandman (57). Han tapte i sin tid kampen om skolesjefjobben - for så å gå til likestillingssak mot staten.

I tillegg må staten ut med nesten 650.000 kroner i saksomkostninger. Totalregning: 1,35 millioner kroner.

Første admiral-kvinne

Historien starter tidlig i 2008. I februar det året ble Dedichen (den gangen Bastviken) utnevnt til sjef for Forsvarets skolesenter i Oslo, i dag Forsvarets høgskole. Hun ble dermed landets første kvinnelige offiser med admiralsgrad. Dedichen er fortsatt sjef for Forsvarets høgskole. I disse dager er hun aktuell som én av to kvinnelige søkere til stillingen som ny forsvarssjef.

Dedichen var ikke bedre kvalifisert enn Strandman til stillingen

Fra lagmannsrettens dom

Men skolesjef-utnevnelsen i 2008 skulle ikke skje uten etterfølgende rabalder. Dedichens argeste konkurrent i kampen om jobben, brigader Øyvind Kirsebom Strandman, var rangert som nummer 1-kandidaten av Forsvarsstaben. I denne rangeringen, som omfattet tre kandidater, var ikke Dedichen med.

«Utmerker seg»

Forsvarsdepartementets fagavdeling kom på sin side til en annen konklusjon. I deres vurdering ble to kvinnelige søkere, blant dem Dedichen, trukket frem. Fagavdelingen skrev blant annet, i et notat til statsråden, at «en kvinne vil kunne bidra til å profilere Forsvaret på en svært positiv måte».

Dedichen ble i den sammenheng fremhevet som kandidaten som «utmerker seg».

- DYKTIGE KVINNER: «Det er ikke urealistisk med kvinnelig forsvarssjef innen overskuelig fremtid. Det har aldri tidligere vært flere kvinner på høyt nivå, og vi ser flere dyktige kvinner på vei opp», sa Louise K. Dedichen til BT i et intervju 14. mars i år. Foto: FORSVARETS MEDIESENTER

Etter å ha tapt slaget om skolesjefjobben, gikk Strandman gjennom søkerlisten og brakte saken inn for Likestillings— og diskrimineringsombudet. Han gikk videre til den tilsvarende nemnden, og til slutt saksøkte han staten for brudd på likestillingsloven.Han tapte i Oslo tingrett, men anket. Tirsdag kom altså ankedommen fra Borgarting lagmannsrett.

- Ble lagt vekt på kjønn

I dommen slås det først fast at det ble lagt vekt på kjønn ved utnevnelsen av Dedichen, noe tingretten mente ikke var tilfelle.

— Dedichen var ikke bedre kvalifisert enn Strandman til stillingen, heter det i dommen.

I neste omgang diskuterer lagmannsretten om det var lov å vektlegge kjønn i valget mellom Dedichen og Strandman. Lagmannsretten kommer frem til et ganske klart «nei», med henvisning til kriteriene for positiv særbehandling: «Et vilkår for at slik behandling skal være lovlig, er at den som særbehandles er like godt eller tilnærmet like godt kvalifisert».

Og det mener altså dommerne at de to ikke var. På langt nær. Punkt for punkt lister lagmannsretten opp:

Strandman har klart mest relevant ledererfaring.

Strandman har vesentlig lengre og bredere ledelseserfaring fra alle nivåer enn Dedichen, fra troppssjefnivå til høyere ledelse.

Strandmans operative erfaring er bredere og lengre enn Dedichens.

Strandman har bredere og betydelig lengre erfaring enn Dedichen når det gjelder «virke i eller ledelse av» utdanningsinstitusjoner i Forsvaret.

- Blir neppe general

— Vi er selvfølgelig glade for dette resultatet. Vi har hele tiden ment at utnevnelsen skjedde etter radikal kvotering, og nå har lagmannsretten gitt oss rett i det. Befalets Fellesorganisasjon er for moderat kvotering, men de mener man bør følge loven, sier advokat Merete Bårdsen, som har representert Strandman og Befalets Fellesorganisasjon (BFO) i rettsprosessen. BFO har vært Strandmans partshjelper i saken.

Strandman er i dag fortsatt brigader og har samme jobb som i 2008, som sjef for Luftforsvarets utdanningsinspektorat.

— Han er kommet i en alder der han neppe vil få andre generalstillinger. Vi har aldri reist noe krav om at han skulle få jobben ved Forsvarets skolesenter, men han har fått erstatning for det lønnstapet han har hatt fordi han gikk glipp av stillingen, sier Bårdsen.

Øyvind Strandman selv understreker at det prinsipielle ved saken har værtviktigere enn erstatningen han nå er tilkjent.

— Det har vært en veldig prinsipiell sak. Jeg føler nå en stor lettelse overat lagmannsretten har vært så klar og entydig i sin dom. At retten enstemmigslår fast at jeg var best kvalifisert, er veldig viktig for meg, sierStrandman.

Han er glad for å ha fått medhold etter den fem år lange prosessen.

— Det å ha en sånn sak gående over så lang tid, er slitsomt. At den nå harfunnet sin avslutning i en så sterk dom, er godt. Og så er det godt å se atlikestillingsloven også gjelder for menn, sier han.

Staten: - Ikke fordi hun er kvinne

Staten på sin side sier Dedichen ble utnevnt fordi hun var best kvalifisert, ikke fordi hun er kvinne. Staten mener også at det uansett var anledning til å gi henne positiv særbehandling, fordi hun var like godt eller tilnærmet like godt kvalifisert som Strandman.

I tillegg anfører staten at Strandman ikke har hatt noe økonomisk tap, fordi det ikke kan legges til grunn «at han ville blitt utnevnt dersom ikke Dedichen var utnevnt».

Det har foreløpig ikke lyktes BT å få en kommentar fra Louise Dedichen.

Staten står fast ved at det var Dedichen var den best kvalifiserte søkeren til embetet som kontreadmiral og sjef for Forsvarets skolesenter.

— Vi er uenig med retten i at utnevnelsen ble foretatt i strid med likestillingsloven. Vi vil nå vurdere dommen nærmere sammen med regjeringsadvokaten, før vi tar stilling til spørsmålet om anke, sier departementsråd i Forsvarsdepartementet, Erik Lund-Isaksen.

Forsvarssjef Harald Sunde ønsker ikke å kommentere selve dommen.

— Det vil jeg overlate til Forsvarsdepartementet. Admiral Dedichen er en nær og kompetent medarbeider,som gjør en meget solid jobb som sjef for Forsvarets Høgskole, skriver han i en epost.

Støttet av BFO

Lagmannsretten sa seg altså uenig med staten i alt dette. I stedet må staten ut med 700.000 kroner i erstatning til Strandman, for både økonomisk og ikke-økonomisk tap.

— Saken er blitt kjent både innad i Forsvaret og i media. Strandman gikk glipp av muligheten til en høyere grad og en utfordrende stilling, skriver de tre dommerne i den enstemmige dommen.

Staten må også betale 646.658 kroner i saksomkostninger for de to rundene i retten. Pengene går både til Strandman og til Befalets Fellesorganisasjon (BFO).

BFO-leder Eivind Solberg ønsker ikke å kommentere saken overfor BT.

TAPTE SJEFSKAMPEN: Brigader Øyvind Kirsebom Strandman tapte kampen om skolesjefjobben mot Lousie K. Dedichen. Nå får han støtte fra lagmannsretten i at likestillingsloven ble brutt da Dedichen fikk jobben. Staten er dømt til å betale ham 700.000 kroner i erstatning.

Publisert Publisert: 8. mai 2013 12:11 Oppdatert: 8. mai 2013 15:49